ધ્યેયના સવાલથી કશિશને અચરજ થયું, પણ તેણે સ્વસ્થતા જાળવી રાખી. મેડિકલમાં ઍડ્મિશન મળતું હતું તે વાત તેર વર્ષ પહેલાંની હોવા છતાં કેવી રીતે આની જાણ થઈ તેવો ધ્યેયે સવાલ કર્યાે. જેના જવાબમાં કશિશે કોર્ટે તેને આ બાબતે કશું પૂછ્યું ન હોવાથી આ વાત તેણે જણાવી નથી તેવી હકીકત કહી. આથી ધ્યેયે કોર્ટનું ધ્યાન દોર્યું કે બચાવ પક્ષે જાણી જોઈને પુરાવા રજૂ કરવાની વાત કશિશને પૂછી નથી. જવાબમાં નીતિન લાકડાવાલાએ પોતાના અસીલના બચાવની દલીલો કરી વાંધો ઉઠાવ્યો જેને જજે નકારી કાઢ્યો. ધ્યેયના સવાલના જવાબમાં કશિશે તેને મેડિકલમાં ઍડ્મિશન મળ્યું હતું તેની તેને કેવી રીતે જાણ થઈ હતી તે આખી વાત કોર્ટ સમક્ષ વિસ્તારથી વર્ણવી. સાથે કૉલેજના ઇન્ટરવ્યૂ લેટરની વાત પણ જણાવી. પોતે એ પત્ર વાંચીને પિતાના વૉર્ડરોબમાં પરત મુકી દીધાની સ્પષ્ટતા પણ કશિશે કરી દીધી. ધ્યેયે કોર્ટ સમક્ષ એ પત્રની કૉલેજમાંથી મેળવેલી નકલ રજૂ કરી તેને અસલ પત્રની અવેજીમાં મંજૂર રાખવા વિનંતી કરી. કોર્ટે એને પુરાવા રૃપે સ્વીકારી. દરમિયાન રાતે કૉફી હાઉસમાં બંને જણાં હંમેશની જેમ વિન્ડો પાસે રોડ તરફ જોતાં બેઠાં. ધ્યેયે કશિશનો હાથ પકડ્યો. ધ્યેય પોતાના પ્રેમની કબૂલાત કરવા જતો હતો ત્યાં કશિશનો મોબાઇલ રણક્યો. સામે છેડે અતુલ નાણાવટી હતા. અતુલભાઈએ કશિશ જે રીતે લડાઈ લડી રહી છે તે બદલ પોતે ગર્વ અનુભવતા હોવાનું કહી એને મનાવવાનો પ્રયત્ન કરી જોયો, પરંતુ કશિશે વધારે રિસ્પોન્સ ન આપ્યો. આથી અતુલભાઈએ કૌશલના મમ્મીને માઇલ્ડ હાર્ટ એટેક આવ્યો હોવાના બહાને કશિશને ઘેર આવવા કહી જોયું, જેનો કશિશ ઇન્કાર ન કરી શકી. ધ્યેયે પણ કશિશે કૌશલનાં મમ્મીને મળવા જવું જોઈએ તેવું જણાવ્યું. આથી કશિશે ધ્યેયને પણ સાથે આવવા વિનંતી કરી. બીજા દિવસે સાંજે કશિશ અને ધ્યેય અતુલભાઈના ઘેર પહોંચ્યાં. ડોરબેલ વગાડતાં કશિશનો હાથ ધ્રુજ્યો એટલે ધ્યેયે હિંમત આપવા એનો હાથ પકડી લીધો. બારણું ખૂલ્યું તો સામે કૌશલ હતો.